ภาคส่วนต่างๆ ของจังหวัดสุราษฎร์ธานี ยังคงเร่งให้การช่วยเหลือราษฎรผู้ประสบภัย  ขณะที่สถานการณ์การท่องเที่ยวในอ่างเก็บน้ำเขื่อนรัชชประภา กลับมาคึกคักอีกครั้งหลังพายุปาบึกพัดผ่าน
ภาคส่วนต่างๆ ของจังหวัดสุราษฎร์ธานี ยังคงเร่งให้การช่วยเหลือราษฎรผู้ประสบภัย ขณะที่สถานการณ์การท่องเที่ยวในอ่างเก็บน้ำเขื่อนรัชชประภา กลับมาคึกคักอีกครั้งหลังพายุปาบึกพัดผ่านนายวิชวุทย์ จินโต ผู้ว่าราชการจังหวัดสุราฎร์ธานี พร้อมส่วนราชการที่เกี่ยวข้อง ลงพื้นที่เยี่ยมเยียนและมอบถุงยังชีพแก่ราษฎรผู้ประสบภัยในพื้นที่อำเภอต่างๆ ของจังหวัดสุราษฎร์ธานี เพื่อสร้างขวัญกำลังใจและรับทราบปัญหาความต้องการ หลังได้รับผลกระทบจากพายุปาบึกพัดผ่านพื้นที่ภาคใต้ ส่งผลให้หลายจังหวัดได้รับผลกระทบ สร้างความเสียหายต่อชีวิตและทรัพย์สินของประชาชนในหลายท้องที่ ส่วนความเสียหายอยู่ระหว่างการสำรวจ ผู้ว่าราชการจังหวัดสุราฎร์ธานี กล่าวว่า ในส่วนของจังหวัดสุราษฎร์ธานี เบื้องต้นมีพื้นที่ประสบภัย จำนวน 11 อำเภอ 48 ตำบล 260 หมู่บ้าน 25 ชุมชน ราษฎรได้รับผลกระทบ จำนวน 3,791 ครัวเรือน 11,013 คน ความเสียหาย บ้านเรือนเสียหายบางส่วน 17 หลัง เสียหายบางส่วน 2 หลัง และอยู่ระหว่างสำรวจเพิ่มเติม ผู้อพยพกลับไปพักอาศัยที่บ้านแล้วทั้งหมดทุกจุด ด้านนางสาวศุภากาญจน์ ยอดฉุน  ผู้อำนวยการการท่องเที่ยวแห่งประเทศไทย สำนักงานสุราษฎร์ธานี กล่าวว่า ภายหลังจากที่พายุปาบึกพัดเข้าจังหวัดสุราษฎร์ธานีทำให้เรือท่องเที่ยวในอ่างเก็บน้ำรัชชประภา ไม่สามารถนำนักท่องเที่ยวเข้ามาเที่ยวในเขื่อนรัชชประภาได้ เนื่องจากอาจทำให้เกิดอันตรายต่อนักท่องเที่ยวในช่วง 4-5 วันที่ผ่านมา ซึ่งหลังพายุปาบึกพัดผ่านจังหวัดสุราษฎร์ธานีไปลงทะเลอันดามัน นักท่องเที่ยวต่างทะยอยเดินทางเข้ามาท่องเที่ยวในเขื่อนรัชชประภาอีกครั้งหนึ่ง ทำให้เช้าวันนี้หลังที่มีการประกาศยกเลิกห้ามการเดินเรือ ทำให้นักท่องเที่ยวที่จองห้องพักไว้กลับมาเที่ยว ทำให้บรรยากาศเริ่มคึกคักอีกครั้งหนึ่งอย่างไรก็ตาม หากสถานการณ์เข้าภาวะสู่ปกติ นักท่องเที่ยวจะเข้ามาเที่ยวเพิ่มมาขึ้น ซึ่งวันนี้ส่วนใหญ่นักท่องเที่ยวเดินทางมาจากจังหวัดฝั่งอันดามันไม่ว่าจะเป็นกระบี่ พังงาและภูเก็ต มีทั้งที่พักค้างคืนและไปเที่ยวเช้าเย็นกลับ อีกทั้งสภาพอากาศโดยทั่วไปมีความชื้น ทำให้การสัญจรไม่ร้อนมากนัก เหมาะแก่การเดินทางท่องเที่ยว